**Tesla, Inc.** (v rokoch 2003 až 2017 s názvom **Tesla Motors, Inc.**) je americká nadnárodná automobilka a energetická spoločnosť so sídlom v Austine v Texase. Spoločnosť navrhuje a vyrába elektrické vozidlá (osobné a nákladné automobily), stacionárne batériové zariadenia na uskladnenie energie od domácnosti až po sieť, solárne panely a solárne strešné škridly a súvisiace produkty a služby.

Spoločnosť založili Martin Eberhard a Marc Tarpenning 1. júla 2003. Investormi sú medzi inými Elon Musk, Sergej Brin, Larry Page a Jeff Skoll. Názov automobilky je odkazom na fyzika a vynálezcu Nikolu Teslu. Tesla je v súčasnosti jedinou automobilkou, ktorá prevádzkuje vlastnú sieť nabíjacích staníc *Supercharger*. Spoločnosť taktiež vyrába a inštaluje vysoko-kapacitné domáce batérie *Powerwall* a batérie pre priemyselné využitie *Powerpack*. V auguste 2016 oznámila Tesla akvizíciu spoločnosti *SolarCity*, ktorá vyrába solárne systémy. V októbri 2016 už stihla Tesla Motors predstaviť spoločný produkt, ktorým je solárna strecha. Spoločnosť Tesla Motors buduje najväčšiu továreň na výrobu Li-Ion batérií, ktorú nazýva *Gigafactory*. S rozlohou 1,2 milióna m² sa bude jednať o jednu z najväčších budov vôbec.

História
--------

Sídlo (Gigafactory Texas) v Austine v Texase
* 2003 Založenie automobilky
* 2005 Dohoda s automobilkou Group Lotus o vývoji a výrobe automobilov (okrem pohonu)
* 2008 Výroba prvého modelu Tesla Roadster
* 2009 Daimler AG odkúpil 10% akcií automobilky Tesla za 50 miliónov dolárov
* 2009 Aabar Investments odkúpila 40% z podielu Daimler AG
* 2009 Tesla dostala pôžičku od štátu vo výške 465 miliónov dolárov, pôžička bola splatená v máji 2013.

Tesla bola prvou automobilkou, ktorá vrátila štátu celú požičanú sumu, na rozdiel od automobiliek Ford, Nissan a Fisker.

* 2010 Dohoda s výrobcom batérií Phillips, o vývoji a výrobe Ni-Li batérií
* 2010 Dohoda s automobilkou Toyota o vývoji automobilu Toyota RAV4
* 2014 Tesla uvoľnila patenty súvisiace s jej technológiami aby podporila rozšírenie elektromobilov a nástup novej éry automobilizmu
* 2016 Tesla oznámila akvizíciu spoločnosti SolarCity v hodnote 2,6 milióna dolárov
* 2019 Tesla oznámila akvizíciu spoločnosti Maxwell Technologies, ktorá sa špecializuje na výrobu ultrakondenzátorov a batériových úložísk, v hodnote 218 miliónov dolárov.

Modely
------

K januáru 2021 mala Tesla vo svojej ponuke štyri modely vozidiel: Model S, Model 3, Model X a Model Y. Prvé vozidlo spoločnosti, Tesla Roadster prvej generácie, už nie je v predaji. 

### Vo výrobe

#### Model S

*Bližšie informácie v hlavnom článku: Tesla Model S*
Tesly Model S na festivale elektromobilov v nórskom meste Geiranger
Model S je päť-dverový liftback sedan vyššej triedy. Dodávky prvým zákazníkom začali v júni 2012. Model S bol najpredávanejším plug-in elektromobilom na svete v rokoch 2015 a 2016 s predajom 50 931 kusov v roku 2016. Do konca roku 2017 sa zaradil medzi druhé najpredávanejšie elektrické vozidlá na svete v histórii po modeli Nissan Leaf s globálnym predajom 200 000 kusov.

V júni 2020 spoločnosť Tesla oznámila, že Model S Long Range Plus má dojazd na jedno nabitie 647 km (podľa štandardu EPA), najvyšší zo všetkých batériových elektromobilov.

V januári 2021 bol oznámený výrazný redesign interiéru modelov S a X.

#### Model 3

*Bližšie informácie v hlavnom článku: Tesla Model 3*
Prvé vyrobené Tesla Model 3 pripravené na doručenie
Model 3 je štvordverový fastback sedan. Spoločnosť Tesla predstavila Model 3 31. marca 2016. Model 3 sa mal stať, vzhľadom na výrazne nižšiu predajnú cenu než predošlé modely Tesly, vozidlom určeným pre široký okruh verejnosti. Týždeň po odhalení Modelu 3 spoločnosť evidovala viac ako 325 000 rezervácií. Oznámená cena najlacnejšej verzie Standard Range bola 35 000 amerických dolárov.

Tesla Model 3 je dostupný v troch verziách: Standard Range Plus (dojazd 423 km), Long Range (dojazd 568 km) a Performance (dojazd 506 km).

#### Model X

*Bližšie informácie v hlavnom článku: Tesla Model X*
Tesla Model X je crossover strednej veľkosti. Dodávky modelu X sa začali v septembri 2015. Je ponúkaný v konfiguráciách pre 5, 6 a 7 cestujúcich. Zadné dvere pre cestujúcich sa otvárajú smerom nahor a spoločnosť Tesla ich označuje ako falcon-wing (sokolie krídlo). V septembri 2016 sa Model X zaradil medzi najpredávanejšie plug-in elektromobily v Nórsku. USA sú hlavným trhom s odhadovaným počtom 57 327 predaných kusov do septembra 2018.

#### Model Y

*Bližšie informácie v hlavnom článku: Tesla Model Y*
Model Y je kompaktné vozidlo typu crossover. Je postavený na platforme, ktorá zdieľa približne 75% komponentov s Modelom 3. Auto má až tri rady sedadiel (až 7 osôb), nákladný priestor so zloženým druhým a tretím radom sedadiel 2 m3 a dojazdom až 505 km (podľa štandardu WLTP). Odhalenie modelu Y sa uskutočnilo 14. marca 2019. Od januára 2020 sa Tesla Model Y vyrába v továrni Tesla vo Fremonte v Kalifornii. Dodávky modelu Y sa začali 13. marca 2020. V budúcnosti sa plánuje výroba Modelu Y pre čínsky trh v továrni Giga Shanghai (začiatok 2021) a pre európsky trh v Giga Berlin (2021).

Cena najlacnejšej verzie Standard Range začína na 35 000 amerických dolároch.

### Predstavené

#### Roadster (druhej generácie)

*Bližšie informácie v hlavnom článku: Tesla Roadster (druhej generácie)*
Tesla Roadster druhej generácie počas odhalenia v novembri 2017
Dňa 16. novembra 2017 spoločnosť Tesla predstavila Roadster druhej generácie (pôvodne označovaný ako Roadster 2020). Elon Musk uviedol, že nový model bude mať dojazd až 1 000 km s 200 kWh batériou, zrýchlenie 0 - 100km/h za menej ako 2 sekundy a najvyššia rýchlosť bude viac ako 400 km/h. Vozidlo bude mať tri elektromotory umožňujúce pohon všetkých kolies a vektorovanie krútiaceho momentu v zákrutách. Základná cena bola stanovená na 200 000 dolárov. Výroba mala začat v roku 2020.

V januári 2021, Elon Musk oznámil, že začiatok výroby je posunutý na rok 2022.

#### Tesla Semi

*Bližšie informácie v hlavnom článku: Tesla Semi*
Tesla Semi truck
Tesla Semi je plne elektrický ťahač, ktorý bol prvýkrát spomenutý v roku 2016 v tzv. hlavnom pláne Tesly (Tesla Master plan) a oficiálne bol predstavený v novembri 2017. Musk potvrdil, že budú k dispozícii dva varianty: s dojazdom 480 km a s dojazdom 800 km. Semi bude poháňaný štyrmi elektromotormi rovnakého typu ako v Tesle Model 3 a bude obsahovať rozsiahlu sadu hardvérových senzorov, ktoré mu umožnia zostať vo svojom vlastnom jazdnom pruhu, v bezpečnej vzdialenosti od ostatných vozidiel a neskôr, keď bude k dispozícií softvér a budú to umožňovať regulačné podmienky, zabezpečovať plne autonómne riedenie na diaľniciach. Musk tiež oznámil, že spoločnosť Tesla sa bude podieľať na budovaní globálnej siete Tesla Megacharger, aby bola Semi atraktívnejšia pre potenciálnych zákazníkov na dlhé vzdialenosti. 30-minútové nabíjanie na takejto stanici by poskytlo dojazd 640 km.

Musk pôvodne v roku 2017 uviedol, že dodávky Semi sa začnú v roku 2019 a bude sa predávať 100 000 vozidiel ročne, dodávky sa však neskôr oneskorili do roku 2021. Podľa Muska je dôvodom tohto oneskorenia tiež to, že Semi obsahuje až päťkrát viac batériových článkov než ich ostatné osobné automobily a výroba batérií zatiaľ nie je dostatočná pre automobily Tesla aj Semi.

#### Cybertruck

*Bližšie informácie v hlavnom článku: Tesla Cybertruck*
Tesla Cybertruck
Cybertruck je vozidlo typu pick-up predstavené 21. novembra 2019. Cena modelu by mala byť 39 900 amerických dolárov. Dňa 22. septembra 2020 Musk oznámil, že na Cybertruck už obdržali zhruba 600 000 predobjednávok.

Začiatok výroby v továrni Giga Texas bol pôvodne stanovený na koniec roka 2021, avšak pre nedostatok batériových článkov a čipov bol presunutý na rok 2022.

### Výroba ukončená

#### Tesla Roadster

*Bližšie informácie v hlavnom článku: Tesla Roadster*
Jediný model vozidla Tesla, ktorého výroba bola zastavená, je pôvodný Tesla Roadster. Roadster je batériové elektrické vozidlo, vyvinuté z karosérie Lotus Elise, ktorý v rokoch 2008 až 2012 vyrábala spoločnosť Tesla Motors (teraz Tesla, Inc.) v Kalifornii. Roadster bol prvým plne elektrickým sériovo vyrábaným vozidlom, ktoré využívalo lítium-iónové batériové články a prvý sériovo vyrábaný elektromobil s dojazdom viac ako 320 km. Je to tiež prvé sériovo vyrábané vozidlo, ktoré sa dostalo do vesmíru, keď ho pri svojom prvom lete vyniesla raketa Falcon Heavy.

Referencie
----------

1. ↑  BAKŠA, Juraj. *O spoločnosti Tesla Motors/FAQ* [online].. Dostupné online.
2. ↑  JANUARY 26, Jeff Cobb; 2017. *HybridCars.com* [online]. 2017-01-26, [cit. 2021-01-30]. Dostupné online. (po anglicky)
3. ↑  JANUARY 22, Jeff Cobb; 2018. *HybridCars.com* [online]. 2018-01-22, [cit. 2021-01-30]. Dostupné online. (po anglicky)
4. ↑   *Tesla Model S Long Range Plus Exceeds 400 Miles Of Range, EPA Confirms* [online]. CleanTechnica, 2020-06-16, [cit. 2021-01-30]. Dostupné online. (po anglicky)
5. ↑  LENC, Michal. *Bližší seznámení s modernizovanými variantami Modelů S a X od Tesly* [online]. elonx.cz, 29.1.2021, [cit. 2021-01-30]. Dostupné online.
6. ↑  FACEBOOK; TWITTER; OPTIONS, Show more sharing. *Tesla Model 3: Elon Musk unveils the Model 3 to huge fanfare* [online]. Los Angeles Times, 2016-04-01, [cit. 2021-01-30]. Dostupné online. (po anglicky)
7. ↑   Tesla Says It Received More Than 325,000 Model 3 Reservations. *Bloomberg.com*, 2016-04-07. Dostupné online [cit. 2021-01-30]. (po anglicky)
8. ↑   *Model 3 | Tesla* [online]. web.archive.org, 2021-01-28, [cit. 2021-01-30]. Dostupné online.
9. ↑   *Tesla Signature series Model X to begin delivery September 29* [online]. CNBC, 2015-09-03, [cit. 2021-01-30]. Dostupné online. (po anglicky)
10. ↑  OCTOBER 11, Jeff Cobb; 2016. *HybridCars.com* [online]. 2016-10-11, [cit. 2021-01-30]. Dostupné online. (po anglicky)
11. ↑   *FINAL UPDATE: Quarterly Plug-In EV Sales Scorecard* [online]. InsideEVs, [cit. 2021-01-30]. Dostupné online. (po anglicky)
12. ↑  LAMBERT, Fred. *Electrek* [online]. 2020-04-08, [cit. 2021-01-30]. Dostupné online. (po anglicky)
13. ↑   *Model Y | Tesla* [online]. web.archive.org, 2021-01-28, [cit. 2021-01-30]. Dostupné online.
14. ↑  LAMBERT, Fred. *Electrek* [online]. 2019-03-15, [cit. 2021-01-30]. Dostupné online. (po anglicky)
15. ↑   Musk Says Tesla Is Likely to Produce Model Y in Fremont. *Bloomberg.com*, 2019-06-02. Dostupné online [cit. 2021-01-30]. (po anglicky)
16. ↑  RANDELL SUBA. *TESLARATI* [online]. 2020-03-09, [cit. 2021-01-30]. Dostupné online. (po anglicky)
17. ↑  LAMBERT, Fred. *Electrek* [online]. 2019-11-12, [cit. 2021-01-30]. Dostupné online. (po anglicky)
18. ↑   *Model Y | Tesla* [online]. web.archive.org, 2021-01-28, [cit. 2021-01-30]. Dostupné online.
19. ↑   *Tesla Roadster is back: 0-60 in 1.9 seconds, 620-mile range* [online]. Green Car Reports, [cit. 2021-01-30]. Dostupné online. (po anglicky)
20. ↑   *Tesla Roadster: nine things we know about the 'smackdown to gasoline cars'* [online]. the Guardian, 2017-11-17, [cit. 2021-01-30]. Dostupné online. (po anglicky)
21. ↑  PORTER, Jon. *Tesla Roadster production delayed to 2022* [online]. The Verge, 2021-01-29, [cit. 2021-01-30]. Dostupné online. (po anglicky)
22. ↑  LAMBERT, Fred. *Electrek* [online]. 2017-05-03, [cit. 2021-01-30]. Dostupné online. (po anglicky)
23. ↑   Elon Musk Has Unveiled Tesla's All-Electric Semitruck. *Wired*. Dostupné online [cit. 2021-01-30]. ISSN 1059-1028. (po anglicky)
24. ↑   Loblaw, Walmart to test out Tesla's all-electric Semi in Canada | CBC News. *CBC*. Dostupné online [cit. 2021-01-30]. (po anglicky)
25. ↑  KOLODNY, Lora. *Tesla delays Semi production and deliveries until 2021* [online]. CNBC, 2020-04-29, [cit. 2021-01-30]. Dostupné online. (po anglicky)
26. ↑  SOMERVILLE, Heather. Tesla’s Delayed Semi Truck Tests Elon Musk’s Ability to Scale Up. *Wall Street Journal*, 2020-11-28. Dostupné online [cit. 2021-01-30]. ISSN 0099-9660. (po anglicky)
27. ↑  O'KANE, Sean. *Elon Musk just announced the new Tesla Cybertruck* [online]. The Verge, 2019-11-21, [cit. 2021-01-30]. Dostupné online. (po anglicky)
28. ↑  SZYMKOWSKI, Sean. *Tesla Battery Day recap: Major announcements include Model S Plaid and a $25,000 EV* [online]. Roadshow, [cit. 2021-01-30]. Dostupné online. (po anglicky)
29. ↑  ELONX, Petr MelechinZakladatel a šéfredaktor; TÉMATA, který projektu věnuje až nezdravě velkou část svého volného času a jinak pracuje v oboru lokalizace her Kromě Elona Muska a jeho firem se zajímá o další technická; SQUASH, Hraje. *Elonovinky #184: Tesla odložila zahájení výroby všech nových modelů – Cybertrucku, Semi i Roadsteru* [online]. 2021-09-29, [cit. 2021-09-30]. Dostupné online. (po česky)
30. ↑   *Supply Agreement for Products and Services - Lotus Cars Limited* [online]. www.sec.gov, [cit. 2021-01-30]. Dostupné online.
31. ↑  PLAIT, Phil. *Elon Musk: On the Roadster to Mars* [online]. SYFY WIRE, 2017-12-02, [cit. 2021-01-30]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Tesla (automobilka)**

Externé odkazy
--------------

* Oficiálna stránka (po anglicky)